Document ID: /roh_data/filtered/fineweb-2-filterrobots_roh.jsonl.gz/1228

Actualmain vegnan las controllas fatgas a Savognin. Sco quai che Johannes Schmid, il responsabel da la controlla ha ditg, sajan ils vehichels agriculs en general en in bun stan: «ils pli gronds problems datti cun ils indrizs electrics sco glischs e sbrinzladers», di l’expert ch’è mecanist da maschinas agriculas. Cun il traffic dad ozendi saja quai fitg impurtant che tut funcziunia, uschia Johannes Schmid. Cun frains hajan ins en general paucs problems, quels sajan il pli en in fitg bun stan. En general sajan ils frains da maschinas che vegnan duvradas savens, meglier vidlonder che maschinas che vegnian duvradas mo ina duas giadas a l’onn per exempel per ir a guaud a far laina.